Karsten Nonbo (V), 2012-05-08:
Først og fremmest en stor tak til Dansk Folkeparti for at have rejst debatten her i dag.
Det er jo en debat, hvor jeg ved, at vi alle sammen er fuldkommen enige i målet, nemlig at få nedbragt antallet af dræbte og antallet af kvæstede i trafikken.
Vi har halveret antallet af kvæstede fra ca. 10.000 til 5.000 og antallet af dræbte fra knap 500 til de 221, som meget tyder på vi når for 2011.
Og jeg kan allerede sige, at vi for 2012 også har haft nogle endnu lavere tal her de første 3-4 måneder, uagtet det ikke har været snevejr.
Så selv om det ikke har været snevejr, er tallene stadig væk faldende her i starten af 2012.
De er selvfølgelig ikke verificeret endnu, men det går meget pænt i retning mod nul.
Jeg vil også lige nævne, at vi jo har taget de initiativer, som justitsministeren har nævnt, og der står heldigvis et meget stort og bredt flertal bag, så jeg synes ikke, at vi i den her debat behøver at pege fingre ad hinanden.
Jeg synes, at det, der er opnået de seneste 10 år, er fælles gods og fælles succes.
Når jeg kigger ud over de tilstedeværende, ser jeg jo, at det stort set alle sammen er folk, der er medlem af Færdselssikkerhedskommissionen, og der kan jeg jo sige, at vi allerede har givet hinanden håndslag på, at vi her efter sommerferien tager fat på arbejdet i Færdselssikkerhedskommissionen.
Vi har planlagt et møde hver måned til opfølgning på lige netop det arbejde, der udføres i vores undergruppe, opfølgningsgruppen, som justitsministerens partifælle hr. Jan Johansen har taget godt imod.
Han lægger meget, meget store kræfter i det allerede og er næsten ikke til at holde tilbage, så det tegner rigtig lovende.
Hvis vi skal kigge tilbage på de succeser, der har været, må vi nok erkende, at det altså er sådan lidt barske midler, vi har taget i brug.
Det er klip i kørekortet ved 30 pct. hastighedsoverskridelse, betinget frakendelse ved 60 pct. hastighedsoverskridelse og ubetinget frakendelse ved 100 pct. hastighedsoverskridelse; det er nultolerance på hash og narko.
Vi kan så sige, at vi måske også har lidt af et hængeparti i forhold til det såkaldte bevisalkometer, altså det, der gør det muligt at stoppe folk ude på landevejen og direkte få udlæst og udskrevet promillen med det samme.
Der har vi nok et hængeparti, men det er også fælles gods, vi skal have klaret, for fordelen er jo i dag lige netop, at vi kan varetægtsfængsle.
Vi udvidede jo strafferammen for spirituskørsel til 1½ år, og det betyder, at man så kan varetægtsfængsle i spiritussager med det samme.
Og det ser jeg heldigvis også sker.
Det er ikke så lang tid siden, at selv en ung pige på 18-19 år, der havde beruset sig og kørt nogen ned, altså blev varetægtsfængslet.
Så der bliver gjort noget i den retning.
Vi har måske brug for lige at se, hvor meget der bliver gjort, og måske se lidt på, om det er ensartet i alle politikredse.
Så der er noget opfølgningsarbejde på det her.
Nu går vi i gang i Færdselssikkerhedskommissionen, og jeg ser frem til et rigtig godt og konstruktivt samarbejde, for det her er noget, vi alle sammen vil.
Jeg kan så tilslutte mig hr. Kim Christiansens efterlysninger vedrørende den her rapport om forsøget med stærekasser, der sluttede for 2½ år siden.
Jeg tror, at rapporten blev oversendt til Justitsministeriet for ½ år siden, men jeg vil ikke pege fingre for nuværende, fordi det ikke er sådan, at vi kan sige, at det har kørt langsommere under den ene regering end under den anden.
Jeg vil hellere sige konstruktivt, at jeg meget gerne går med over og leder efter de her stærekasser, der er et eller andet sted.
Og det er det samme med alkolåsene, som egentlig blev vedtaget for 2-2½ år siden.
Der mangler stadig væk noget bekendtgørelsesarbejde, og der må jeg sådan lidt sarkastisk sige, at det er mærkeligt, at alt det, man fortæller og snakker om kan lade sig gøre i Sverige, ikke kan lade sig gøre i Danmark.
Jeg ved ikke, om der måske ligger en overdrivelse i, hvad det er, der kan lade sig gøre i Sverige, altså at vi måske tror, at noget kan lade sig gøre, som så ikke kan lade sig gøre.
Så her synes jeg, vi skal mødes på midten og så se fremad og få de ting gravet frem, frem for at pege fingre ad hinanden.
Men tak for en god indledning, og jeg håber på og tror på, at vi får en god debat til gavn for færdselssikkerheden og ikke flere sådan politiske drillerier.
Det er emnet for alvorligt til.